Tolong jelaskan mengenai Tahun dalam bahasa melayu

Satu tahun ( turunan kata akar  Proto-Austronesia *taqun) adalah tempoh orbit Bumi untuk bergerak dalam orbitnya mengelilingi Matahari. Disebabkan kecondongan paksi Bumi, perjalanan setahun menyaksikan peralihan musim, ditandai dengan perubahan cuaca, waktu siang, dan akibatnya, memberi kesan kepada tumbuh-tumbuhan dan kesuburan tanah. Tahun semasa ialah .

Di kawasan iklim sederhana dan pinggir kutub di seluruh planet ini, empat musim umumnya dikenali sebagai musim bunga, musim panas, musim luruh, dan musim sejuk. Di kawasan tropika dan subtropika, beberapa sektor geografi tidak menunjukkan musim yang ditentukan; tetapi di kawasan tropika bermusim, musim basah dan kering tahunan diiktiraf dan dijejaki.

Tahun kalendar adalah penghampiran bilangan hari bagi tempoh orbit Bumi yang dikira dalam kalendar tertentu. Takwim Gregorius, atau kalendar moden, membentangkan tahun kalendarnya sama ada tahun biasa 365 hari atau tahun lompat 366 hari, sama seperti takwim Julius. Untuk kalendar Gregorian, panjang purata tahun kalendar (tahun min) di sepanjang kitaran lompat lengkap 400 tahun adalah 365.2425 hari. Piawaian ISO 80000-3, Lampiran C, menyokong simbol a (untuk annus dalam bahasa Latin) untuk mewakili satu tahun sama ada 365 atau 366 hari. Dalam bahasa Melayu, singkatan thn biasa digunakan manakala dalam bahasa Inggeris, singkatan y dan yr biasa digunakan.

Dalam astronomi, tahun Julius adalah satu unit masa; ia ditakrifkan sebagai 365.25 hari tepat 86,400 saat (unit asas SI), berjumlah 31,557,600 saat dalam tahun astronomi Julian.

Perkataan tahun juga digunakan untuk tempoh yang lama dikaitkan dengan, tetapi tidak sama dengan, kalendar atau tahun astronomi, seperti tahun bermusim, tahun fiskal, tahun akademik, dan lain-lain. Begitu juga, tahun boleh bermakna tempoh orbit mana-mana planet ; contohnya, satu tahun Zuhrah atau tahun Marikh adalah contoh masa planet itu mengambil transit satu orbit lengkap. Istilah ini juga boleh digunakan untuk merujuk kepada tempoh atau kitaran yang panjang, seperti Tahun Besar.

Di dunia ada dua jenis tahun kalendar popular:

Tahun syamsi atau tahun berdasarkan peredaran matahari

Tahun qamari atau tahun berdasarkan peredaran bulan.